田園樂
作者：賀鑄
朝代：宋

paragraphs: 昔我未去國，幽栖淇上村。
分辭俠少事，喜與農老言。
農老孰追從，四鄰皆世婚。
機中工織婦，籍上成丁孫。
青駒自走磨，黄犬長候門。
昨日春火開，逍遥望高原。
西照牛羊下，東風花草繁。
今朝夏雞鳴，麥熟田頭喧。
歸來息樹蔭，課汲灌中園。
秋賽方及辰，釀秫烹膏豚。
叢祠響腰鼓，免杖奉神樽。
冬雪斷門巷，蠶廬清且溫。
地藉熊豹席，爐明荆櫪根。
起居就安適，非復繫晨昏。
不識百里面，不知千騎尊。
供輸先衆期，於我何威恩。
太上復淳古，坐超羲與軒。
敢忘天地施，擊壤聲如塤。
畢此百歲願，泰然長夜魂。
避秦誰氏子，客死武陵源。